Rowers brand los op jonges wat braai, 2 gewond | Netwerk24
Deur Hanti Otto 24 Maart 2020 20:45
’n Jong man en vrou is Maandagaand gewond toe rowers ’n groep vriende tydens ’n braai op ’n plaas duskant Cullinan, noordoos van Pretoria, aangeval het.
Die groepie van ses, almal tussen 18 en 19 jaar oud, het in die lapa gesit.
Kapt. Mavela Masondo, polisiewoordvoerder, sê omstreeks 19:50 het minstens vier gewapende mans uit die donker nadergestorm en op die jong mense geskiet.
“ ’n Man en ’n vrou is elkeen in die been gewond. Die aanvallers het weggekom met geld, selfone, juweliersware, ’n TV en ’n Toyota Land Cruiser.
“Hulle het egter die voertuig by die plaashek gelos en verder gevlug. Niemand is nog in hegtenis geneem nie,” sê Masondo.
Die polisie ondersoek klagte van poging tot moord en roof met verswarende omstandighede.
Meer oor: Cullinan | Gewond | Rowers Skiet Op Braai | Braai | Twee Gewond